
Religia, fenomen uman universal, este întâlnită în toate culturile şi ci- 
vilizaţiile, unde ființe spirituale sau forțe paranaturale sunt cauza vieţii şi 
a morții, a apariției Universului şi a multor fenomene ale naturii, interve- 
nind adesea în mersul lumii. În acelaşi timp, o cultură dăinuie prin ritua- 
lurile şi instituţiile pe care le poate crea (inclusiv cele cu caracter religios). 
Cu cât oamenii pot să dedice mai multă energie acestora, cu atât mai plină 
de viață devine cultura; aceasta le oferă oamenilor o motivaţie de a-şi folosi 
surplusul de energie şi timp pentru a menţine şi dezvolta ritualurile şi in- 
stituțiile care, la rândul lor, favorizează colaborarea şi interacțiunea în ca- 
drul societăţii. Religia îl protejează pe om împotriva propriului egoism, iar 
viziunile pe care ea le zugrăveşte oferă o direcție pentru societatea ce tinde 
spre o creştere a colaborării şi creează un sens al acestei colaborări (de-a 
lungul timpului mai multe teorii sociologice au încercat să explice rolul 
religiei în societate, printre cele mai cunoscute fiind cele ale lui Alfred We- 
bers şi Emile Durkheim). Durkheim defineşte religia în două etape: în pri- 
mul rând, trebuie să ne eliberăm mintea de toate ideile preconcepute des- 
pre religie şi, în al doilea rând, trebuie să examinăm diferitele sisteme şi 
forme religioase pe care le ştim în realitatea lor concretă. Este greşită de- 
finiția conform căreia religia este o speculație despre tot ceea ce nu poate 
fi explicat ştiinţific. În opinia lui Durkheim, religia este, în primul rând, 
socială, pentru că reprezentările religioase exprimă realităţi colective; la 
baza tuturor sistemelor de credințe se află un număr de reprezentări fun- 
damentale, concepte şi ritualuri care, în afară de diversitatea formelor, au 
aceeaşi semnificație şi îndeplinesc aceleaşi funcţii peste tot. Altfel spus, 
religia reprezintă totalitatea credințelor organizate într-un anumit fel, 
astfel încât să formeze un sistem unitar şi o independenţă strictă față de 
alte sisteme. (El spunea că o persoană care cercetează fenomene religioase 
fără să poată exprima sentimente religioase, fără să participe la viaţa reli- 
gioasă a comunităţii în care trăieşte, este asemenea unui orb care cercetează 
culorile; criticii lui au reacționat imediat afirmând că este o atitudine 

partizană: e ca şi cum doar femeile ar putea studia feminismul. De reținut 
că ideile lui au fost criticate atât de reprezentanţii lumii religioase, cât şi 
de oamenii de ştiinţă.) 

Nu în ultimul rând, din punct de vedere istoric, religia şi autoritatea 
statală au coabitat, iar deținătorii puterii n-au întârziat să folosească forța 
de convingere a viziunilor religioase pentru propriile lor scopuri. 

Ce ne determină să credem în ființe supranaturale sau în forțe atribuite 
unor surse supraomeneşti (precum zei, îngeri, sfinți, totemuri, vrăjitori etc.)? 
Explicaţia ține de structura noastră psihică; în fondul nostru cognitiv avem 
o puternică înclinaţie de a găsi cauze la tot ceea ce se întâmplă în viața 
noastră şi în jurul nostru; omul prin natura sa este determinat să creadă; 
în acelaşi timp, psihismul uman are nevoie de certitudini pentru a înțelege 
sau pentru a explica şi argumenta un fapt, un eveniment sau o anumită 
teorie; din acest motiv dogma nu este acceptată de oricine dintre noi, pen- 
tru că nu poate fi argumentată cu elemente direct decelabile. Dacă adău- 
găm şi faptul că cei mai mulți oameni au o tendință spre animism, putem 
înțelege de ce suntem dispuşi să acceptăm fără rețineri că întotdeauna 
există o ființă supranaturală în care găsim explicaţiile şi cauzele a ceea ce ni 
se întâmplă în situaţiile pentru care nu avem argumente raționale. Altfel 
spus, atunci când „detectorul” automat de ființe-cauze este în funcțiune şi 
nu identifică nimic concret care să justifice anumite fenomene sau întâm- 
plări, atunci inventăm cu uşurinţă o ființă supranaturală, invizibilă, căreia 
îi acordăm credibilitate şi recunoaşterea superiorității (vezi fenomenul 
„icoanele care plâng” sau fenomenele naturale catastrofice — oamenii 
simpli explică aceste lucruri prin intermediul unor forțe supraomeneşti). 
Atunci când ne-am însuşit credințele, dogmele sau miturile, ne este mult 
mai uşor să acceptăm manifestările ieşite din comunul nostru cotidian sau 
evenimentele care depăşesc limitele noastre de explicare şi înțelegere. Cu 
alte cuvinte, zeii şi alte existențe supranaturale sunt rezultatul unei com- 
binații dintre nevoia noastră de a vedea cauze, a vedea ființe şi a relata 
ceea ce se sau ni se întâmplă. Aş spune că, vrem sau nu vrem, suntem con- 
damnațţi să credem; cel ce nu crede sau nu are un resort interior al credin- 
ţei, indiferent de natura acestuia, tinde spre alienare. Aşa putem explica 
creşterea gradului de alienare în rândul persoanelor care au ales să trăiască 
libere. Prin urmare, această premisă ne ajută să înțelegem mai uşor care 
este cauza degradării echilibrului interior la omul care a ales să trăiască cu 
iluzia libertăţii cugetului. Liber-cugetătorii ultimelor decenii au căutat să 
demonstreze că esența tuturor lucrurilor şi armonia Universului în care 
trăim sunt determinate de om şi de rațiunea sa — omul, centrul Universului, 
poate influenţa esența tuturor lucrurilor. 

Psihologul Jesse Bering a avansat ideea că, de-a lungul procesului evo- 
luționist al gândirii omului, omul s-a concentrat din ce în ce mai mult pe 
puterea propriei conştiinţe şi a celorlalți, ajungând să considere propria 
conştiinţă ca independentă de corp. Atunci când analizăm sau interpretăm 
conştiinţa celorlalți încercăm să simulăm gândurile lor în mintea noastră; 
cea mai naturală atitudine este că noi pornim de la ideea că procesele de 
gândire continuă de la sine, ceea ce a dus la concluzia că propria noastră 
conştiinţă este nemuritoare, fapt care a dat naştere credinței într-un „su- 
flet”. Această teorie ne poate explica de ce ne este greu să ne imaginăm în 
starea de a fi morți. Alți cercetători susțin că reprezentările despre suflet 
sunt un rezultat al îndoctrinării culturale. Aceste afirmaţii sunt contrazise 
de copiii mici cărora le este mult mai uşor să creadă că până şi lucrurile 
moarte au conştiinţă — copiii se nasc cu un animism natural. 

Există mulți teologi şi filozofi care susţin că ştiinţa nu va putea niciodată 
să ofere o descriere completă a realităţii. Ei spun că există două planuri ale 
realităţii: unul cauzal şi altul transcendental. Conform celor care agreează 
o asemenea diviziune, experiențele religioase ar avea loc în planul trans- 
cendental. Interdependenţa cauză-efect din lumea obişnuită poate fi cerce- 
tată de ştiinţă, dar la aspectele transcendentale nu se poate ajunge cu in- 
strumentele ştiinţifice lumeşti şi cu tipul de raționamente pe care le 
dezvoltă gândirea noastră — există şi va exista întotdeauna o parte a lumii 
care va rămâne o enigmă. Imaginaţi-vă ce s-ar întâmpla cu noi, cu omeni- 
rea întreagă, dacă am dezlega toate misterele acestei lumi. Paradoxal, ne-am 
putea regăsi într-o lume a derutei şi a luptei pentru supremație, un fel de 
Turnul Babel la o scară foarte mare, în care fiecare om nu ar avea alt țel 
decât să le demonstreze celorlalți că se află deasupra lor sau că fiecare de- 
ţine adevărul absolut. 

În altă ordine de idei, privind omul şi dincolo de rațiune, vom putea în- 
țelege că devoțiunea religioasă reprezintă un sentiment complex, o trăire 
afectivă aparte care conţine dragoste, supunere completă în fața unei forțe 
inexplicabil superioare, un puternic sentiment de dependență, teamă, ve- 
nerație, mulțumire, satisfacție, împlinire, speranţă în viitor şi poate şi alte 
aspecte. Nici o altă ființă nu poate trăi un sentiment atât de complex fără 
să fi atins un nivel intelectual şi moral relativ înalt. (Criticii acestei poziţii 
afirmă că putem găsi o anumită asemănare între această stare sufletească 
şi adânca devoțiune a câinelui față de stăpânul său, amestecată cu o supu- 
nere totală, parțial teamă şi poate şi alte stări similare cu cele descrise 
anterior.) 

Mircea Eliade reuşeşte în teoriile sale să îmbine într-un mod armonios 
lumea sacrului cu cea a profanului, subliniind relaţia dialectică dintre sa- 
cru şi profan, o relație de opoziție axiologică, dar de complementaritate 

ontologică; în acelaşi timp, aduce în prim-plan ideea de homo religious (om 
religios), înlăturând ideea de zoon politikon (animal politic) aşa cum îl de- 
finea Aristotel, subliniind faptul că religia, în aspectul ei de credință, se 
găseşte la baza ființei dintotdeauna şi pentru totdeauna. 

În lumea postmodernă de astăzi ne este dat să trăim o experienţă ase- 
mănătoare cu cea a lui André Malraux, care, aflat sub influența devasta- 
toare a ororilor celor două conflagrații ale secolului al XX-lea, profețea că 
secolul al XXI-lea va fi religios sau nu va fi deloc; făcea această afirmaţie în 
deplină cunoştinţă de cauză, deoarece în Franța, unde a fost şi ministru al 
Culturii vreme de 10 ani, începuse, cu aproape două secole înaintea lui, 
lunga şi zbuciumata fugă a omului de Dumnezeu. Tonul a fost dat de ilu- 
miniştii francezi, care au îndemnat poporul, din umbră sau prin ridiculizare 
fățişă, să se proclame liber de constrângerile religiei, reiterând într-o formă 
revoluționară teza filozofului antic Protagoras, conform căreia „omul este 
măsura tuturor lucrurilor”. Un episod elocvent în acest sens este repre- 
zentat de decizia locuitorilor Parisului care au ales o obscură dansatoare 
de cabaret - Madmoiselle Candeille — şi pe care au purtat-o în triumf până 
la Catedrala Notre-Dame, unde au încoronat-o drept Zeiță a Raţiunii. 
După ce s-au închinat ceremonios zeiței pe jumătate nude tronând pe altar, 
mulțimea a ars în mod solemn Biblia în piața din faţa catedralei, declarând 
că de acum înainte Rațiunea şi numai Rațiunea avea să conducă Franţa. 
Din acel moment aceste idei au început să cutreiere lumea până în zilele 
noastre (efectele create de supremația rațiunii umane s-au întors mai târ- 
ziu împotriva omului; amintim aici doar aşa-numitul „rasism ştiinţific” 
care a permis clasificarea rasei umane, pe criterii ştiinţifice, descoperite de 
biologie, genetică, psihologie etc., în rase inferioare şi rase superioare. De 
aici nu a mai fost decât un pas până la reluarea anticei idei spartane de 
eliminare a celor slabi, sub forma eugeniei, reprezentative fiind, mai ales, 
măsurile promovate de Hitler şi apoi de Stalin, urmând şi alte state în care 
politica rasială şi de apartheid a făcut milioane de victime.) 

Cultura europeană a devenit cu trecerea vremii o cultură din ce în ce 
mai secularizată, adică o cultură care tinde să-l elimine pe Dumnezeu din 
realitatea obiectivă pentru a pune în locul său omul. Aşa se explică afirma- 
țiile lui Feuerbach, care spunea, la capătul unui proces logic de evoluţie 
filozofică: nu Dumnezeu l-a creat pe om, ci omul l-a creat pe Dumnezeu. Cu 
alte cuvinte, putem spune că de la Revoluţia Franceză cultura europeană 
se bazează pe separaţia radicală dintre domeniul public şi cel privat, tin- 
zând în permanenţă să excludă religia din sfera publică pentru a o trans- 
forma într-o chestiune de opinie personală. Secolul luminilor, care a însoțit 
Revoluţia Franceză, n-a făcut decât să desăvârşească filozofic separaţia ra- 
dicală dintre cele două domenii amintite. Din punct de vedere religios, 

această dihotomie a constituit o lovitură gravă adusă creştinismului, care 
a încetat să mai joace un rol obiectiv în societatea europeană, pentru a fi 
izolată în sfera subiectivismului personal, deschizându-se astfel perspectiva 
fragmentării creştinismului în nenumărate secte. 

În viziunea teologului protestant Fr. Gogarten, secularizarea este con- 
secința libertăţii din partea ființei umane față de lume şi față de dominația 
acesteia asupra lui. Această exigență a libertăţii duce la secularizarea lumii, 
în sensul că această lume nu mai este o lume dominată şi condusă de zei şi 
de stăpâni; lumea devine astfel un lucru disponibil, iar libertatea şi rațiunea 
umană sunt cele care încep să guverneze această situaţie, izolând divinitatea 
în transcendent. Cunoaşterea lui Dumnezeu a devenit astfel o problemă 
strict intelectuală, fără consecinţe spirituale şi morale pentru viaţa credin- 
cioşilor, contribuind astfel la procesul de secularizare al societăţii. Din cele 
expuse anterior s-a putut desprinde că la baza procesului de secularizare 
se află trei elemente, şi anume: izolarea Divinităţii în transcendent, auto- 
nomia creaţiei şi a rațiunii umane şi dominarea lumii de către om. 

De la Darwin încoace lumea ştiinţifică a încercat o mulțime de sisteme 
de referință alternative unui Creator, începând cu noi înşine şi terminând 
cu timpul Planck (10% s de la explozia iniţială generatoare a Universului, 
moment în care s-au declanşat cele patru forțe fundamentale - gravitația, 
forța electromagnetică, forța de interacțiune atomică tare, forța de interac- 
țiune atomică slabă). S-a încercat definirea unor constante universale, spre 
a descoperi azi, când tehnologia a ajuns la un nivel foarte avansat, că nici 
măcar viteza luminii nu mai este constantă! A fost suficient un foraj ultra- 
adânc pentru ca întreg modelul structurii interne a planetei să fie pus sub 
semnul întrebării. A fost suficient să schimbăm spectrul radiației investi- 
gate prin telescoape spaţiale, pentru ca imaginea noastră despre Univers, 
pe care o credeam coerentă şi rațională, să fie spulberată. Odată ajunsă la 
nivel molecular — acolo unde se credea că se găseşte secretul evoluţiei pe 
verticală —, biologia dă din colț în colţ, încercând cu disperare să identifice 
acest secret ce se transformă pe zi ce trece într-o himeră. În ansamblul 
său, establishment-ul ştiinţific este pus sub semnul întrebării, şi asta, pen- 
tru că se încăpățânează să nu- şi recunoască neputinţa în fața problematicii 
originilor. În concluzie se poate spune că A. Malraux a profeţit cu adevărat; 
el a înțeles prea bine că cei 100 de ani de fundamentare evoluționistă a 
lumii o vor aduce în cele din urmă pe muchia prăpastiei, aşa că numai acea 
latură a umanităţii care nu a fost atât de letal afectată de evoluționism — 
adică sentimentul religios — mai oferă o şansă. 

Pentru a depăşi criza generată de teoriile evoluționiste, lumea ştiinţifică 
a început să adere la o nouă teorie care pune în centrul atenţiei existența 
unui designer inteligent al Universului. Când şi cum se raportează omul 

de ştiinţă la acest designer, aceasta este o chestiune care ține numai şi 
numai de conştiinţa şi personalitatea sa. Văzut de mulți ca o încercare de 
a apăra Biblia prin ştiinţă (deşi un leu nu are nevoie de apărare), creațio- 
nismul ştiinţific este doar o schimbare fundamentală de paradigmă ştiinți- 
fică. El urmăreşte în ultimă instanță să ofere adevărul despre ştiinţa evo- 
luționistă, să scoată la lumină caracterul eminamente religios al acesteia 
(o religie desacralizată şi malefică). În definitiv, ştiinţa nu ar trebui să fie 
decât un instrument al cunoaşterii! Şi, oricât de mult s-ar strădui, ea nu va 
putea oferi mai mult decât răspunsul la una dintre întrebările fundamen- 
tale: Cum s-au făcut şi funcționează toate? Dar cealaltă întrebare, cea mai 
mare: De ce şi pentru ce s-au făcut toate?, nu-şi va găsi niciodată răspunsul 
în ştiinţă. 

Meritul creştinismului constă în faptul că oferă o serie de clarificări cu 
privire la menirea şi posibilitatea ființei umane, în virtutea liberului-arbi- 
tru, de a fi în legătură directă cu divinitatea. Astfel, Dumnezeu ne-a oferit 
mesajul evangheliei, atât în virtutea unei acțiuni care porneşte de la Dum- 
nezeu la om, cât şi în virtutea unei mişcări care porneşte de la om la Dum- 
nezeu. Acest aspect trebuie să fie analizat foarte atent prin raportarea la 
contextul cultural al fiecărei persoane în parte; dacă nu se ţine seama de 
mentalitatea sa şi de problemele sale, s-ar putea ca mesajul evanghelic să 
nu mai găsească ecoul cuvenit în mintea şi inima receptorului; de aseme- 
nea, trebuie să avem în vedere principalele trăsături ale culturii contempo- 
rane, care exercită o influență decisivă asupra credincioşilor prin interme- 
diul mijloacelor de comunicare în masă şi care pot constitui tot atâtea 
resurse sau tot atâtea obstacole pentru educaţia religioasă din şcoală. 

Mulţi teologi s-au împotrivit conceptului de rațiune autonomă sau de 
cunoaştere autonomă, argumentând că nu există rațiune autonomă fiindcă 
rațiunea sau este luminată de puterea lui Dumnezeu şi pusă în slujba binelui, 
sau este umbrită de puterea diavolului şi pusă în slujba răului, între aceste 
două alternative neexistând o poziție intermediară; altfel spus, rațiunea 
autonomă este raţiunea omului căzut în păcat, închis în sine şi despărțit de 
Dumnezeu. Pe de o parte, ea poate contribui la progresul ştiinţific al ome- 
nirii, dar pe de altă parte, se află la originea profundei crize spirituale şi 
morale cu care se confruntă lumea în general şi Noua Europă în special. 
Nimeni nu poate nega progresul ştiinţific şi tehnologic înfăptuit sub auspi- 
ciile acestei rațiuni autonome, dar nimeni nu poate trece cu vederea că 
această rațiune autonomă, lipsită de iubire, a dat naştere unor sisteme 
ideologice care au vrut să schimbe lumea prin ura de rasă sau prin ura de 
clasă, provocând adevărate genociduri pentru zeci de milioane de ființe 
umane. 

Există voci care încearcă să justifice aşa-zisa criză a culturii europene 
prin interesul ei aproape continuu pentru renaşterea unor valori specifice 
lumii antice (considerate şi păgâne), este vorba despre tradiții umaniste, 
filozofice şi literare, de pasiunea pentru Roma şi Grecia antică şi de simpa- 
tia de care se bucură între intelectuali ideile antichității clasice. Alte argu- 
mente sunt susținute şi de o criză a modelelor culturale şi politice care au 
inspirat viața europeană în ultimele decenii; ideologiile ateiste, secularis- 
mul, comunismul, ca produse ale culturii europene, sunt asociate cu criza, 
dezorientarea şi disperarea. Această nouă realitate a deschis un nou sens 
vieţii şi culturii care experimentează modele considerate păgâne sau străine 
creştinismului. După o îndelungată perioadă de timp în care cultura euro- 
peană a fost dominată de raționalism, astăzi aceeaşi cultură se îndreaptă 
către vitalism (celebrează apogeul unei vieți abundente, puterea creatoare, 
bucuria vieţii, apetitul pentru putere şi fericire), hedonism sau neopăgâ- 
nism. lată cum spaţiul cultural european s-a constituit într-o arenă unde 
s-au înfruntat trei forțe: creştinismul, raționalismul ştiinţific şi vitalismul 
neopăgân. Neopăgânismul acuză creştinismul că s-a transformat într-o 
credință raţionalistă stearpă ce disprețuieşte viața şi duce la represiunea 
instinctelor naturale ale ființei umane, vitalismul înseamnă sănătate, sen- 
zualism, trăirea din plin a vieţii, în timp ce creştinismul produce doar boală 
şi nevroză. Vitalismul este considerat de creştinism religia omului natural 
care se lasă dominat de propriile instincte; acesta nu are conştiinţa păca- 
tului şi consideră starea de imoralitate ca stare normală a omului. 

Christian Wolff, gânditor iluminist, a înlocuit vechea imagine organică 
a lumii cu imaginea lumii ca maşină, care a devenit fundament al unei fi- 
lozofii şi teologii iluministe a naturii. Din momentul în care lumea apare 
ca maşină ce funcționează prin ea însăşi, atunci se exclude din principiu 
orice intervenţie a lui Dumnezeu din creaţie. Dacă se mai admite existența 
lui Dumnezeu, aceasta se face doar în măsura în care lumea ca maşină a 
avut nevoie de un impuls inițial pentru a se pune în mişcare. După aceasta 
Dumnezeu rămâne izolat într-o transcendență inaccesibilă, care pierde 
orice legătură cu Universul creat. Dar eliminarea lui Dumnezeu din crea- 
ție, în virtutea unui concept artificial care reduce lumea la o simplă maşină, 
golind-o de orice conținut spiritual, a provocat în sufletul omului contem- 
poran vidul spiritual pe care încearcă să-l compenseze prin consum de dro- 
guri, prin explozii de violență, prin fascinația vitalismului neopăgân, prin 
abandonarea lui în ideologia sectelor care-l scufundă în confuzie şi dezori- 
entare nedescrisă (nu mai vorbim de dezastrul ecologic provocat de con- 
cepția unei lumi înțelese ca maşină). Potrivit teoriei mecaniciste, lucrurile 
există în sine şi sunt legate unele de altele prin legături exterioare. În noua 
teorie a Universului, care doreşte să depăşească reprezentarea lumii ca 


LIBERTATEA DE A AVEA VERSUS ÎNŢELEPCIUNEA DE A CREDE... 111 


maşină, lucrurile sunt legate între ele prin relaţiile interioare ale energiei 
lor; altfel spus, nimic în lume nu există, nu trăieşte şi nu se mişcă în sine 
însuşi, totul există, trăieşte şi se mişcă în celălalt, unul în altul, unul cu 
altul, unul pentru altul în realitatea cosmică reciprocă susținută de Duhul 
lui Dumnezeu. În acest sens, pentru a explica criza spirituală a culturii 
europene, Biserica Orientală vorbeşte despre conceptul de pneumatologie 
şi consecințele dramatice asupra omenirii determinate de marginalizarea 
sau ignorarea Duhului Sfânt în educaţia şi renaşterea spirituală a fiecăruia 
dintre noi. 

Pe acest fond descris până acum ne putem explica diversitatea manifes- 
tărilor umane întâlnite la foarte mulți semeni de-ai noştri, care, prin igno- 
rarea, minimalizarea sau reinterpretarea componentei spirituale a vieţii, 
au ales să-şi reconsidere sistemul de valori în virtutea pragmatismului lui 
„a avea”. În raport cu această nouă orientare valorică, fiecare încearcă să-şi 
justifice credința prin prisma faptului că, dacă „eu am”, „tu ai”, atunci şi 
„el are”; altfel spus, îmi iubesc aproapele ca pe mine însumi, sunt generos, 
mă doare durerea altuia şi mă implic. Cât priveşte relaţia cu cele sfinte, şi 
aici întâlnim relativ acelaşi fenomen (spre exemplu, în foarte multe situa- 
ţii observăm că oamenii atunci când se raportează la cele sfinte o fac tot 
prin prisma lui „a avea”. Vezi opinii, afirmaţii cu ocazia manifestărilor re- 
ligioase... Toţi se gândesc la propria persoană, la cei apropiaţi; câți spun: 
„Fac toate acestea pentru tine, Doamne”? Nu cumva această poleială prin 
care ne arătăm credincioşi, drepți, smeriți păleşte la prima adiere de vânt, 
la prima încercare, la prima suferință? Nu cumva credința în „a avea” ne 
face mai egoişti şi ne determină să topim aurul credinței adevărate pentru 
a crea noi idoli mai mult sau mai puţin încornorați?) 

Definită în funcție de proiectul politic al modernităţii, Europa Unită îşi 
construieşte în prezent relaţia cu religia sub forma a ceea ce istoricul Ren€ 
Rémond numea „o secularizare amiabilă”. Cu alte cuvinte, faptul că religia 
nu mai legitimează politicul şi statul îşi asumă o neutralitate principială 
față de credinţele religioase nu echivalează cu a nu recunoaşte sau a nu 
valoriza rolul religiei în spaţiul public. Ecoul unei priviri lucide asupra fe- 
nomenului religios contemporan, la nivel global, nu poate să nu fie o recon- 
siderare a religiozității ca dimensiune perenă a conştiinţei umane, care 
cunoaşte modulații istorice şi reveniri spectaculoase. 

Deşi actuala Constituţie europeană nu include în preambul referința la 
„rădăcinile creştine”, Europa nu poate să nu-şi recunoască originalitatea 
istorică: ea datorează creştinismului atât principiul de unitate (vizibil, mai 
ales, în primul mileniu), cât şi actuala divizare confesională, astfel încât 
unii vorbesc despre mai multe Europe religioase, fiecare cu propria sa ra- 
portare la modernitate. 

Recent un mare prelat englez recunoştea într-un interviu valoarea tra- 
diţiilor religioase din România pentru statele europene puternic seculari- 
zate. Modelul oferit de ortodoxie pentru civilizația occidentală poate con- 
stitui o şansă de reconciliere a omului rătăcit în labirintul unei societăți 
bazate pe consumism şi confort material, cu valorile spirituale existente în 
practica religioasă răsăriteană. Există o şansă istorică pentru Noua Europă 
să-şi reconsidere dialogul direct cu Dumnezeu privind spre Răsărit; cine ar 
fi crezut acum două decenii că vom apuca ziua în care vom spune: Credinţa 
vine de la Răsărit? 

În concluzie, omul modern, preocupat de confortul său cotidian, adeptul 
mimetismului religios sau spectatorul pasiv al ceremoniilor religioase, ră- 
tăcitor prin lume, retrăieşte oarecum situația de derută şi neputinţă care 
l-a făcut pe Petru să exclame: Quo vadis, Domine? Fiecare are un răspuns 
rezervat la această întrebare şi depinde numai de noi unde căutăm acest 
răspuns (respectiv în zona lui „a avea” sau în zona lui „a crede”; ideală 
pentru Noua Europă ar fi sintagma „a avea un nou mod de a crede”.) 


